**Eşti pretutindeni**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu ştiu de ce mi-s nopţile curbate,

N-au început şi nici final nu au,

Iar visele sunt lungi şi-alambicate

Oricum le-ntorc numai de tine dau,

Eşti pretutindeni goală, niciodată

Nu reuşesc în iris să te strâng

Și când m-apropii zorii mi te saltă

De mă trezesc c-alerg desculţ şi plâng.

Nu ştiu de ce mi-s zilele rotunde

Şi au conturul dezbrăcat, dar plin

Cu forme voluptoase. Până unde

S-alerg să gust din trupul tău divin?

- Nu ştiu de ce nu mă închizi sub gene

Când noaptea-mi curge-n valuri peste sâni

Şi părul strâns cu flori de sânziene

Te-mpiedică... Cât busuioc în mâini

S-aduc, să-mpodobesc cu el iatacul?

Cât cer să-ţi pun în palme să-nţelegi

Că-n trupul meu a-nmugurit copacul

Sădit de tine? Vino, să m-alegi

A mia oară dintre-atâtea vise

Ce pe hotarul nopţii fac popas,

Cuprinde-mă-n poeme interzise -

O lacrimă prelinsă peste ceas.

Ioan Grigoraș Liliana Trif